Legal Document

Category: 915

Text:
18. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1021 της 19/27 Δεκ. 1979 (ΦΕΚ Α΄ 285) Περί επεκτάσεως των διατάξεων του Νόμ. 103/75, ως ούτος ετροποποιήθη και συνεπληρώθη υπό του άρθρ. 5 του Νόμ. 854/78 και επί του τακτικού Υγειονομικού προσωπικού Ο.Ν. και Ν.Ι.Ε.Ν., οίτινες, τυγχάνουν υποχρεωτικώς ησφαλισμένοι εις έτερον Ταμείον ή Κλάδον Προνοίας. Έχοντες υπ’ όψει: 1.Τας διατάξεις του άρθρ. 3 παρ. β΄ του Νόμ. 103/75 «περί καταβολής εφ’ άπαξ χρηματικού βοηθήματος εις τους εκ της υπηρεσίας αποχωρούντας λόγω συνταξιοδοτήσεως υπαλλήλους ΝΠΔΔ απάσης της Χώρας» (ΦΕΚ 167/75 τ.Α΄). 2.Τας διατάξεις της παρ. 2 του άρθρ. 5 του Νόμ. 103/75 το οποίον προσετέθη δια της παρ. 4 του άρθρ. 5 του Νόμ. 854/1978 (ΦΕΚ 236/78 τ.Α΄). 3.Τας διατάξεις του άρθρ. 12 παρ. 2 του Νόμ. 400/76 «περί Υπουργικού Συμβουλίου και Υπουργείων» (ΦΕΚ 203/1976 τ.Α΄). 4.Την γνώμην του Διοικητικού Συμβουλίου του Οίκου Ναύτου ληφθείσαν κατά την υπ’ αριθ. 3689/47/23.10.79 Συνεδρίασίν του. 5.Την υπ’ αριθ. 1228/1979 γνωμοδότησιν του Συμβουλίου της Επικρατείας, προτάσει του επί της Εμπορικής Ναυτιλίας Υπουργού, αποφασίζομεν: Άρθρ.1.-Το Τακτικόν Υγειονομικόν Προσωπικόν τού Οίκου Ναύτου (Ο.Ν.) και Νοσηλευτικού Ιδρύματος Εμπορικού Ναυτικού (Ν.Ι.Ε.Ν.) το οποίον τυγχάνει υποχρεωτικώς ησφαλισμένον εις τον παρά τω Ταμείω Συντάξεως και Ασφαλίσεως Υγειονομικού (ΤΣΑ Υ) ή ετέρω Ταμείω, Κλάδον Προνοίας, παρ’ ου δικαιούται λαμβάνειν εφ’ άπαξ βοήθημα, άμα τη συνταξιοδοτήσει του, εφ’ όσον το εν λόγω βοήθημα υπολείπεται του βοηθήματος του προβλεπομένου υπό του Νόμ. 103/75, ως ούτος ετροποποιήθη υπό της παρ. 1 του άρθρ. 5 τού Νόμ. 854/78, δικαιούται αφ’ ης ίσχυσεν ο Νόμ. 103/75 παρά του ΟΝ. ή ΝΙΕΝ. αντιστοίχως την προκύπτουσαν διαφοράν μεταξύ του εφ’ άπαξ βοηθήματος του Ταμείου ή Κλάδου Προνοίας εις το οποίον υπήγετο και του δια του ως άνω Νόμου καθοριζομένου βοηθήματος. Άρθρ.2.-Επί των αποδοχών των υπαγομένων εις την ρύθμισιν του παρόντος υπαλλήλων επιβάλλονται αι υπό του άρθρ. 2 του Νόμ. 103/75, ως τούτο ετροποποιήθη υπό της παρ. 3 του άρθρ. 5 του Νόμ. 854/78, προβλεπόμεναι κρατήσεις επί των αποδοχών των, εφαρμοζομένων αναλόγως και των λοιπών διατάξεων του άρθρου τούτου. Άρθρ.3.-Η ισχύς του παρόντος άρχεται από της ισχύος του Νόμ. 103/75.